**Միլլի Բոբբի Բրաունը և Սոֆյա Քարսոնը միացել են ՄԱԿ-ի և ՅՈՒՆԻՍԵՖ-ի` Աշխարհի ամենածավալուն դասը նախաձեռնությանը**

**16-ը հունիսի, 2020թ**.: Այսօր Աշխարհի ամենածավալուն դասը (World’s Largest Lesson) նախաձեռնությունը, ՅՈՒՆԻՍԵՖ-ի հետ համագործակցությամբ և ՅՈՒՆԵՍԿՕ-ի աջակցությամբ հայտարարում է [Աշխարհի ամենածավալուն դասը- Live](https://www.youtube.com/watch?v=Yu8Lrg4lR8U&feature=youtu.be) (կենդանի հեռարձակմամբ) միջոցառման մեկնարկը: Այս 35 րոպե տևողությամբ կրթական շոուի պրեմիերան տեղի կունենա YouTube հարթակում՝ **2020թ. հունիսի 16-ին՝ ժամը 19:00-ին (Երևանի ժամանակով)**: Դրա շրջանակներում մասնագետներն ու երիտասարդները համատեղ զրույց են վարելու՝ անդրադառնալով վերջին մի քանի ամիսներին, ինչպես նաև քննարկելու են, թե իրենք ինչպիսին կցանկանային տեսնել աշխարհը՝ հետկորոնավիրուսային ժամանակներում:

Երիտասարդներին հյուրընկալելու է NBC News լրատվական գործակալության և MSNBC լրատվական ալիքի հաղորդավար **Սավաննա Սելլերը (Savannah Sellers)՝** քննարկելու կրթության, առողջապահության և ապագային վերաբերող թեմաներ՝ անդրադառնալով ողջ աշխարհի երիտասարդներին անհանգստացնող հիմնախնդիրներից մի քանիսին:

*Աշխարհի ամենածավալուն դասը- Live*-ի նպատակն է՝ ցույց տալ, որ թեև մենք ֆիզիկապես հեռու ենք միմյանցից, երիտասարդների ձայները, կարծիքներն ու գործողությունները *կարող են* փոփոխությունների բերել: Զրույցները վարելու են հետևյալ երեք թեմաներով․

**Կրթություն:** Հաշվի առնելով, որ վերջին մի քանի ամիսներին խաթարվել է ավելի քան մեկ միլիարդ երիտասարդի կրթությունը, ՄԱԿ-ի գլխավոր քարտուղարի տեղակալ **Ամինա Մոհամեդը (Amina Mohammed)** և ՅՈՒՆԻՍԵՖ-ի ԱՄՆ գրասենյակի աջակից, դերասանուհի և երգչուհի **Սոֆյա Քարսոնը (Sofia Carson)** և Nord Anglia Education կրթական ցանցի ուսանող Ադրիան Հրաբոսը (Adrian Hrabos)՝ Պրաhայից, անդրադառնալու են այն մարտահրավերներին, որոնք երիտասարդները պետք է հաղթահարեն: Նրանք քննարկելու են, թե դպրոցների փակումը ինչպես է աշխարհին ստիպել վերարժևորել կրթությունը, և թե որքանով կարելի է դպրոցների փակումը դիտարկել որպես ապագան նորովի պատկերացնելու հնարավորություն:

**Առողջապահություն։** Քանի որ համաշխարհային համավարակը մեծաթիվ թվով կյանքեր է խլել, Սավաննա Սելլերսը հարց է ուղղելուԱՀԿ ներկայացուցիչ **Մարիա Վան Կերկհովեին (Dr Maria Van Kerkhove)**, թե երիտասարդները ինչպես կարող են հետևել իրենց հոգեկան առողջությանը: Նրանց միանալու է ուսանող և սկաուտ Շաշանկ Դոլլինը (Shashank Dollin)՝ Հնդկաստանից, քննարկելու, թե ապագայում ինչպիսին կարող է լինել առողջապահությունը:

**Ապագան.** Եվ վերջապես, ՅՈՒՆԻՍԵՖ-ի գործադիր տնօրեն **Հենրիետա Ֆորը (Henrietta Fore)**, ՅՈՒՆԻՍԵՖ-ի բարի կամքի դեսպան **Միլլի Բոբբի Բրաունը (Millie Bobby Brown)** և արգենտինացի ուսանող Յաել Կուպրինոֆը (Yael Cuprinoff), քննարկելու են, թե իրենց կարծիքով, ինչը կարող է աշխարհը առաջ մղել համավարակից հետո: Հենրիետա Ֆորը և Միլլի Բոբբի Բրաունը, համավարակը ձևակերպելով որպես «վերագործարկում», այլ ոչ՝ «վերսկսում», քննարկելու են ավելի լավ ապագա կառուցելու գործում երիտասարդների էներգիայի ու ռեսուրսների ճիշտ օգտագործման հնարավորությունը:

*Աշխարհի ամենածավալուն դասը-Live* եզրափակելու է **ԱՀԿ գլխավոր տնօրեն Թեդրոս Ադհանոմի (Dr Tedros Adhanom)** ուղերձը, որով նա շնորհակալություն է հայտնելու երիտասարդներին՝ կորոնավիրուսի համավարակի տարածումը կանխելու գործում ունեցած ներդրման համար։ Հնչելու է նաև **Բրուքլինի երիտասարդական երգչախմբի** ոգեշնչող ելույթը՝ սիրված «You Will Be Found» երգի կատարմամբ, որը հռչակ է ձեռք բերել Բրոդվեյի Dear Evan Hansen հիթային մյուզիքլի շնորհիվ:

«Երեխաները կորոնավիրուսի թաքնված զոհերն են», - նշել է ՅՈՒՆԻՍԵՖ-ի գործադիր տնօրեն Հենրիետա Ֆորը: «Համավարակի պատճառով միլիոնավոր երեխաներ զրկվել են կրթություն ստանալու հնարավորությունից, խաթարվել է նրանց համար առողջապահական ծառայությունների հասանելիությունը, խորացել նրանց ընտանիքների աղքատությունը։ Համավարակը ազդել նրանց ֆիզիկական և հուզական բարօրության վրա: Հաշվի առնելով, թե որքան շատ երիտասարդ կյանքեր են տակնուվրա եղել՝ չափազանց կարևոր է, որ մենք բավարարենք երեխաների մեծացող կարիքները և համավարակի դեմ մեր արձագանքի ընթացքում նրանց օժտենք լսելի լինելու հնարավորությամբ, օգնենք, որ ընտանիքները ուշքի գան համավարակից և պատկերացնեն աշխարհը՝ առանց դրա»:

Հունիսի 16-ին կայանալիք դասախոսությանը միանալու համար կարող եք օգտվել հետևյալ հղումից՝ <https://yt.be/WorldsLargestLesson>:

[Դասախոսության տեսագրությունը հասանելի կլինի այստեղ](https://www.youtube.com/watch?v=Yu8Lrg4lR8U&feature=youtu.be), իսկ [նյութեր](https://worldslargestlesson.globalgoals.org/worlds-largest-lesson-live-follow-up-activities/)[ի ներբեռնումը՝ այստեղ](https://www.youtube.com/watch?v=Yu8Lrg4lR8U&feature=youtu.be), ինչպես նաև՝ Աշխարհի ամենածավալուն դասի կայքէջում և YouTube-ի [Learn@Home կայքէջում](https://learnathome.withyoutube.com/)։ Վերջինս կրթական միջավայր է՝ հագեցած ընտանիքների համար նախատեսված նյութերով: